Det hjælper at finde et nyt kvarter, hvis man er kommet i dårligt selskab.

Det viser erfaringer fra projektet "En Ny Start" i Aarhus. Her har fem familier fået hjælp til at flytte fra boligområderne Gellerupparken og Bispehaven, fordi deres børn var på vej til at blive kriminelle.

For et år siden flyttede den første familie i projektet til Vejlby i det nordlige Aarhus. Det er familiens 16-årige dreng godt tilfreds med.

- Alting går bare meget bedre, siger han.

Må ikke besøge sit gamle kvarter

"Alting går bare meget bedre." 16-årig dreng, deltager, En ny start

For et år siden så verden mere mørk ud for den 16-årige og hans familie. Forældrene kunne ikke styre ham, og han havde været en tur på døgninstitution.

Familien fik tilbudt at deltage i projektet, hvor kommunen hjælper med at finde en lejlighed i et andet kvarter. Til gengæld måtte sønnen love ikke at besøge Gellerupparken.

Læs også : Regeringen vil stoppe lillebror, før han vælger kriminalitet

Nu er han begyndt at gå i 10. klasse, hvor han har et mål om at tage folkeskolens afgangsprøve, fordi han ikke fik gjort det i 9. klasse.

Flest takker nej til at flytte

Fire andre familier har også sagt ja tak til at flytte, og erfaringerne er gode, siger projektleder for "En Ny Start", Christina Lehtinen.

- Skolefraværet er generelt faldet, og kontakten til politiet er også faldet. De fortæller også selv om, at de er faldet godt til, siger projektleder Christina Lehtinen.

"Det er forbundet med meget utryghed at skulle flytte." Christina Lehtinen, PROJEKTLEDER, EN NY START

I alt har 30 familier fået tilbudt "En Ny Start", men de 25 andre familier har takket nej.

- Mange af dem har måske boet i området i rigtig mange år og føler sig trygge i de områder. Deres familie bor der, og de har svært ved at forestille sig et liv andet sted i byen. Det er forbundet med meget utryghed at skulle flytte, siger Christina Lehtinen.

Læs også : VIDEO Yoga og meditation får unge kriminelle ud af bandemiljøet

Hun vil derfor have de fraflyttede familier til at fortælle andre familier, at der er et liv uden for Gellerupparken og Bispehaven.